
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                Bucureşti,  17.03.2004

                Nr.  469/2001


RAPORT SUPLIMENTAR
asupra propunerii legislative privind modificarea
 şi completarea Codului penal
În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind modificarea şi completarea Codului penal, trimisă cu adresa nr. 469 din 11 octombrie 2001 şi înregistrată sub nr. 31/ 1164  din 11 octombrie 2001.

Comisia juridică de disciplină şi imunităţi a examinat propunerea legislativă, în şedinţa din 11.12.2003 şi a hotărât, cu majoritate de voturi, respingerea iniţiativei legislative pentru motivele menţionate în raportul iniţial nr. 469/2001 din 11.12.2003. 

Cu ocazia dezbaterii propunerii legislative în plenul Camerei Deputaţilor, ca urmare a punctelor de vedere exprimate, s-a hotărât restituirea acesteia la comisie pentru o nouă dezbatere.

În conformitate cu prevederile art. 60 din Regulamentul Camerei Deputaţilor, comisia a reluat dezbaterile asupra propunerii legislative menţionate mai sus, în şedinţa din 17 martie 2004. 
În urma reexaminării iniţiativei legislative şi a opiniilor exprimate, membrii comisiei au decis să menţină propunerea iniţială de respingere. În luarea acestei decizii s-a avut în vedere faptul că, în present, pe ordinea de zi a Camerei Deputaţilor se află spre dezbatere şi adoptare proiectul Legii Codului penal, astfel că nu se mai justifică modificarea unor prevederi din actualul Cod penal, ce urmează a fi înlocuit.
Faţă de considerentele menţionate mai sus, membrii comisiei, au hotărât, cu majoritate de voturi, să menţină propunerea de respingere a iniţiativei legislative formulată în raportul iniţial nr. 469/2001 din 11.12.2003.

Din totalul de 24 membri ai Comisiei juridice, de disciplină şi imunităţi la şedinţă au participat  22 de deputaţi.

În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.
                    PREŞEDINTE                                                        SECRETAR

              Prof.univ.dr. Ion NEAGU                                    Florin IORDACHE
Consilier
Dumitra Diaconu

